*TLAČOVÁ SPRÁVA*

**Druhý ročník medzinárodného fóra dodávateľov automobilového priemyslu sa bude konať v Šamoríne**

**Šamorín, 31. júla 2018 – Druhý ročník medzinárodnej konferencie, výstavy a B2B stretnutí pod názvom CEE Automotive Supply Chain 2018, určený dodávateľom a subdodávateľom najdôležitejšieho priemyselného odvetvia na Slovensku, sa uskutoční na jeseň. Jedinečnosť podujatia zaručuje unikátne spojenie viacerých obchodných komôr a organizácií, ktoré ho pripravujú nielen pre svojich členov, ale pre všetky spoločnosti zaujímajúce sa o rozvoj obchodných vzťahov v automobilovom biznise.**

*„CEE Automotive Supply Chain spája stovky profesionálov z oblasti automotive v regióne V4, ktorí sa stretávajú, aby spolu hovorili o nových obchodných príležitostiach. Osobné stretnutia a nadväzovanie kontaktov sú základom pre nákupcov, hľadajúcich nových predajcov a riešenia. Podujatie vytvára platformu príležitostí pre širokú škálu dodávateľov, poskytovateľov služieb a univerzity. Čo si však cením najviac je profesionálna konferencia v prvý deň podujatia zameraná na dodávateľský reťazec a jeho budúci vývoj a stratégiu, ktorú tam prezentujú veľkí hráči. Som rád, že aj tento rok máme tú česť byť jedným z organizátorov tohto unikátneho podujatia.“* vyjadril sa Alexander Matušek, prezident Zväzu automobilového priemyslu SR.

Na účastníkov podujatia čaká veľmi zaujímavý program,  ktorý spája rôzne prvky – konferenciu, networking a organizované obchodné rokovania. CEE Automotive Supply Chain 2018 má k dispozícii osvedčený systém, ktorý dokáže naplánovať rokovania spoločností podľa ich záujmov a preferencií. Každý účastník si tak môže vybrať koho pozve na stretnutie alebo koho pozvanie príjme a efektívne tak využiť príležitosti nadviazať spoluprácu s novými obchodnými partnermi.

**Základné informácie o CEE Automotive Supply Chain 2018**

Dátum konania: 23. – 24. 10. 2018

Miesto konania: Šamorín, X-BIONIC SPHERE

Prihlasovanie účastníkov do 17. 10. 2018 (early-bird vstupenka do 25.9.2018)

Organizátori:

* Britská obchodná komora na Slovensku,
* Francúzsko-slovenská obchodná a priemyselná komora,
* Kórejská agentúra na podporu obchodu a investícií,
* Slovensko-nemecká obchodná a priemyselná komora
* Zväz automobilového priemyslu Slovenskej republiky

**CEE Automotive Supply Chain 2017 v číslach:**

* 400 účastníkov
* 12 zastúpených krajín
* 9 kvalitných spíkrov
* 700 B2B rokovaní

Viac informácii nájdete na [www.casc.sk](http://www.casc.sk).